CELEX: 32019D1175
Language: sk
Date: 2019-07-09 00:00:00
Title: Vykonávacie rozhodnutie Komisie (EÚ) 2019/1175 z 9. júla 2019 o uznaní dobrovoľnej schémy „Roundtable on Sustainable Palm Oil RED“ na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES

10.7.2019   
               
               
                  SK
               
               
                  Úradný vestník Európskej únie
               
               
                  L 184/21
               
            
         VYKONÁVACIE ROZHODNUTIE KOMISIE (EÚ) 2019/1175
         z 9. júla 2019
         o uznaní dobrovoľnej schémy „Roundtable on Sustainable Palm Oil RED“ na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 98/70/ES z 13. októbra 1998 týkajúcu sa kvality benzínu a naftových palív, a ktorou sa mení a dopĺňa smernica Rady 93/12/EHS (1), a najmä na jej článok 7c ods. 4 druhý pododsek,
         so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (2), a najmä na jej článok 18 ods. 4 druhý pododsek,
         keďže:
         
                     (1)
                  
                  
                     V článkoch 7b a 7c smernice 98/70/ES a v prílohe IV k uvedenej smernici a v článkoch 17 a 18 smernice 2009/28/ES a v prílohe V k uvedenej smernici sa stanovujú podobné kritériá udržateľnosti pre biopalivá a biokvapaliny, ako aj podobné postupy na overovanie toho, či biopalivá a biokvapaliny tieto kritériá spĺňajú.
                  
               
                     (2)
                  
                  
                     V prípade, že sa biopalivá a biokvapaliny majú zohľadniť na účely uvedené v článku 17 ods. 1 písm. a), b) a c) smernice 2009/28/ES, by členské štáty mali od hospodárskych subjektov vyžadovať, aby preukázali, že biopalivá a biokvapaliny spĺňajú kritériá udržateľnosti stanovené v článku 17 ods. 2 až 5 uvedenej smernice.
                  
               
                     (3)
                  
                  
                     Komisia môže rozhodnúť, že dobrovoľné vnútroštátne alebo medzinárodné schémy s normami pre výrobu produktov z biomasy musia obsahovať presné údaje na účely článku 17 ods. 2 smernice 2009/28/ES a/alebo sa v nich musí preukázať, že dodávky biopalív alebo biokvapalín spĺňajú kritériá udržateľnosti stanovené v článku 17 ods. 3, 4 a 5 a/alebo že žiadne materiály neboli zámerne pozmenené alebo vyradené tak, aby sa na dodávku alebo jej časť mohla vzťahovať príloha IX. V prípade, že hospodársky subjekt poskytne dôkaz alebo údaje získané v súlade s dobrovoľnou schémou, ktorú uznala Komisia, členský štát by v rozsahu rozhodnutia o uznaní nemal od dodávateľa vyžadovať poskytnutie ďalších dôkazov o splnení kritérií udržateľnosti.
                  
               
                     (4)
                  
                  
                     Žiadosť o uznanie toho, že dobrovoľná schéma „Roundtable on Sustainable Palm Oil RED“ preukazuje, že dodávky biopalív spĺňajú kritériá udržateľnosti stanovené v smerniciach 98/70/ES a 2009/28/ES, bola predložená Komisii 24. apríla 2018. Schéma so sídlom v Menara UOA Bangsar, No 5, Jalan Bangsar Utama 1, 59000 Kuala Lumpur, Malajzia sa vzťahuje na produkty z palmového oleja, ako aj celý spracovateľský reťazec. Dokumentácia uznanej schémy by sa mala sprístupniť v rámci platformy transparentnosti zriadenej podľa smernice 2009/28/ES.
                  
               
                     (5)
                  
                  
                     Pri posúdení dobrovoľnej schémy „Roundtable on Sustainable Palm Oil RED“ Komisia zistila, že v dostatočnej miere zahŕňa kritériá udržateľnosti stanovené v smerniciach 98/70/ES a 2009/28/ES a uplatňuje aj metodiku materiálovej bilancie v súlade s požiadavkami článku 7c ods. 1 smernice 98/70/ES a článku 18 ods. 1 smernice 2009/28/ES.
                  
               
                     (6)
                  
                  
                     Z hodnotenia dobrovoľnej schémy „Roundtable on Sustainable Palm Oil RED“ vyplynulo, že spĺňa primerané normy spoľahlivosti, transparentnosti a nezávislého auditu i požiadavky na metodiku stanovené v prílohe IV k smernici 98/70/ES a prílohe V k smernici 2009/28/ES.
                  
               
                     (7)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre trvalú udržateľnosť biopalív a biokvapalín,
                  
               PRIJALA TOTO ROZHODNUTIE:
         
            Článok 1
            Dobrovoľná schéma „Roundtable on Sustainable Palm Oil RED“ (ďalej len „schéma“), ktorá bola 24. apríla 2018 predložená Komisii na uznanie, preukazuje, že dodávky biopalív a biokvapalín vyrobených podľa noriem výroby biopalív a biokvapalín stanovených v schéme spĺňajú kritériá udržateľnosti stanovené v článku 7b ods. 3, 4 a 5 smernice 98/70/ES a článku 17 ods. 3, 4 a 5 smernice 2009/28/ES.
            Schéma obsahuje aj presné údaje na účely článku 17 ods. 2 smernice 2009/28/ES a článku 7b ods. 2 smernice 98/70/ES.
         
         
            Článok 2
            Ak sa obsah schémy predložený na uznanie Komisii 24. apríla 2018 zmení tak, že by to mohlo ovplyvniť základ tohto rozhodnutia, takéto zmeny sa bezodkladne oznámia Komisii. Komisia posúdi oznámené zmeny s cieľom zistiť, či schéma aj naďalej v dostatočnej miere zahŕňa kritériá udržateľnosti, vzhľadom na ktoré bola uznaná.
         
         
            Článok 3
            Komisia môže zrušiť toto rozhodnutie okrem iného za týchto okolností:
            
                        a)
                     
                     
                        ak sa jasne preukáže, že v schéme neboli zavedené prvky považované za rozhodujúce pre toto rozhodnutie, alebo ak dôjde k vážnemu a štrukturálnemu porušeniu týchto prvkov;
                     
                  
                        b)
                     
                     
                        ak sa v súvislosti so schémou Komisii nepredložia výročné správy podľa článku 7c ods. 6 smernice 98/70/ES a článku 18 ods. 6 smernice 2009/28/ES;
                     
                  
                        c)
                     
                     
                        ak sa v schéme nezavedú normy nezávislého auditu, ktoré sú stanovené vo vykonávacích aktoch uvedených v článku 7c ods. 5 treťom pododseku smernice 98/70/ES a článku 18 ods. 5 treťom pododseku smernice 2009/28/ES, alebo zdokonalenia iných prvkov schémy, ktoré sa považujú za rozhodujúce pre zachovanie uznania schémy.
                     
                  
         
            Článok 4
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa do 30. júna 2021.
         
         
            V Bruseli 9. júla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. ES L 350, 28.12.1998, s. 58.
         
            (2)  Ú. v. EÚ L 140, 5.6.2009, s. 16.